Perussuomalaisen kankaanpääläisen valtuutetun Teuvo Roskalan mielestä ”järkeviä lakeja pitää noudattaa, mutta Raamattu menee edelle.” Roskalan blogikirjoitus on herättänyt pahennusta ainakin valtuustotovereiden keskuudessa.

Kankaanpääläinen valtuutettu Teuvo Roskala on sitä mieltä, että avioliitossa ei voi tulla raiskatuksi. Suomessa raiskaus avioliitossa on ollut rikos vuodesta 1994 saakka. SATAKUNNAN KANSA

Perussuomalaisten kankaanpääläinen valtuutettu Teuvo Roskala kirjoittaa aborttia käsittelevässä blogissaan, että " Avioliitossa kun ei voi edelleenkään tulla raiskatuksi. Ei ainakaan tavallisten valkoisten heteroiden suhteessa. "

Kirjoitus on herättänyt ihmetystä jo senkin takia, että Suomessa raiskaus avioliitossa on ollut rikos vuodesta 1994 saakka.

Roskala perusteli pahennusta aiheuttanutta mielipidettään puhelimitse:

Teuvo Roskala, olet sitä mieltä, että avioliitossa ei voi tulla raiskatuksi. Mihin perustat väitteesi?

- Perinteisessä kristillisessä avioliitossa ei voi tulla raiskatuksi. Avioliitto on kahden sopuisan ihmisen välinen liitto. Millä sinä toista raiskaat, jos ollaan sovussa ja rakkaudessa?

Mutta eihän avioliitto vie ihmiseltä omaa päätösvaltaa? Eli eihän ihmistä voi vasten tahtoaan pakottaa seksiin?

- Niin, joo... No miksikäs sitten mennään naimisiin, jos ei haluta? Minusta nämä ovat perheen sisäisiä asioita, se ei ole raiskaus. Jos ollaan jo eroamassa, niin sitten se voi olla jo raiskaus.

Suomen laki on kriminalisoinut raiskauksen avioliitossa vuonna 1994. Oletko sitä mieltä, että lakia ei pidä noudattaa?

- Järkeviä lakeja pitää noudattaa, mutta Raamattu menee edelle. Jos sen ohjeiden yli mennään, niin sitten Raamattua pitää noudattaa.

Missä kohtaa Raamattua sanotaan, että avioliitossa ei voi tulla raiskatuksi?

- En mene sanomaan, tunnen kirjaa niin huonosti... Mutta oudolta tällainen (raiskaus avioliitossa) kuulostaisi. Se on perheen sisäinen asia.

Perussuomalaisten ryhmäjohtaja Sofia Latvajärvi ei ole ensimmäistä kertaa kommentoimassa Roskalan puheita.

- Varmasti käymme tästä keskustelua seuraavassa ryhmäkokouksessa. En ole kuitenkaan veljeni vartija, Teuvo vastaa omista sanoistaan.

Latvajärvi korostaa, että Roskalan sanomiset eivät edusta perussuomalaisten arvoja.

- Lakeja pitää noudattaa ja raiskaus on tuomittavaa joka tilanteessa. Naisella ja miehellä pitää olla oikeus määrätä omasta kehostaan.

Esittäisin ryhmästä erottamista

Kankaanpään valtuustoryhmien johtajat eivät mielellään puutu toisten ryhmien asioihin. Yleisellä tasolla Roskalan blogikirjoitus saa tuomion.

- Jos meillä olisi vastaava tapaus, esittäisin ryhmästä erottamista. Tuollaiset puheet eivät ole sosiaalidemokraattien arvojen mukaista, Katri Kujanpää (sd.) sanoo.

Valtuuston ensimmäinen varapuheenjohtaja Kujanpää on huolissaan kommenttien vaikutuksesta valtuuston työn arvostukseen.

- En pidä mairittelevana, että tällaisia kommentteja tulee kaupunginvaltuutetun suusta. Luottamushenkilöiltä odotetaan tietynlaista käytöstä ja lain kunnioittamista.

Myös keskustan Tapio Hietaoja korostaa sitä, että lakeja pitää noudattaa.

- Jokainen vastaa tietenkin omista sanoistaan. Jos meidän ryhmän sisällä olisi vastaavaa, varmasti keskustelisimme aiheesta. Minulla on kunnia olla sellaisen ryhmän jäsen, jossa jäsenet ovat fiksuja eikä tämäntyyppisiä tilanteita ole tullut.

Vasemmiston Jorma Kortteus ei ymmärrä yhtään Roskalan ulostuloa.

- Tällainen olisi ryhmässämme ankaran puhuttelun paikka, jos nyt puhutteluun jäisi. Pidän puheita erittäin tuomittavina. Minusta tällainen ei sovi valtuutetun arvolle.

Vihreiden Irmeli Elomaa kommentoi Roskalan puheita lähinnä " surullisiksi " .

- Nämä eivät yllätä. Roskalan ajatukset ovat kyllä tiedossa.

Myös Elomaa sanoo, että vihreissä tällaisiin puheisiin puututtaisiin kovalla kädellä.

Kristillisten Antti Raittila ei halua ottaa suoraan kantaa Roskalan puheisiin. Hänestä avioliiton pitää perustua toinen toisensa kunnioittamiseen.

- Sen pitää olla sisällöltään vapaa, väkivallasta ja pakosta.

Kokoomuksen Kari Kähköstä ei tavoitettu kommentoimaan.

Video: Jenni Kreivi Rikosuhripäivystyksestä kertoo, miten tulee toimia, jos on joutunut seksuaalisen väkivallan uhriksi..